
 11.12.2020
 BG
 Официален вестник на Европейския съюз
 L 416/32
 РЕГЛАМЕНТ ЗА ИЗПЪЛНЕНИЕ (ЕС) 2020/2037 НА КОМИСИЯТА
 от 10 декември 2020 година
 за изменение на Регламент за изпълнение (ЕС) 2019/159 за налагане на окончателни защитни мерки срещу вноса на някои стоманени продукти
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/478 на Европейския парламент и на Съвета от 11 март 2015 г. относно общите правила за внос (1), и по-специално членове 16 и 20 от него,
 като взе предвид Регламент (ЕС) 2015/755 на Европейския парламент и на Съвета от 29 април 2015 г. относно общия режим за внос от някои трети държави (2), и по-специално членове 13 и 16 от него,
 като има предвид, че:
 1. КОНТЕКСТ
 (1)
 На 31 януари 2019 г. Комисията наложи окончателни защитни мерки по отношение на някои стоманени продукти („Регламента за окончателните защитни мерки“) (3).
 (2)
 Комисията измени мерките два пъти — съответно с регламенти за изпълнение (ЕС) 2019/1590 (4) и (ЕС) 2020/894 (5) на Комисията.
 (3)
 Както е предвидено в условията на Споразумението за оттегляне (6) между Съюза и Обединеното кралство, от 1 януари 2021 г. нататък Обединеното кралство вече няма да бъде част от митническата територия на Съюза. Поради това, считано от тази дата, териториалният обхват на прилаганите защитни мерки ще е различен. Тъй като равнището на защитните мерки по отношение на някои стоманени продукти беше определено въз основа на средния внос през референтния период 2015—2017 г. в Съюза с 28 държави членки, т.е. включително вноса в Обединеното кралство, Комисията счита за целесъобразно да адаптира съответно обема на тарифните квоти, както и списъка на развиващите се държави, за които се прилагат настоящите мерки.
 (4)
 На 30 октомври 2020 г. Комисията публикува известие в Официален вестник на Европейския съюз (7), в което обяснява обосновката на предложението и методологията, която възнамерява да приложи, и прикани заинтересованите страни да представят коментари. Известието съдържа също така обема на преизчислените тарифни квоти, които ще бъдат в сила за периода от 1 януари до 30 юни 2021 г.
 2. ПРАВОМЕРНА ПРОЦЕДУРА
 (5)
 Комисията получи деветнадесет изявления от заинтересовани страни в определения срок. Комисията също така предприе консултации с девет правителства на трети държави.
 3. ОЦЕНКА НА ПОЛУЧЕНИТЕ КОМЕНТАРИ
 (6)
 Комисията разгледа получените коментари относно конкретни категории на продукта или общи аспекти на адаптирането, както следва:
 3.1. Категория 4 — ламарини с метално покритие
 (7)
 Няколко заинтересовани страни представиха коментари по отношение на обемите, изчислени за категории 4А и 4Б (включително класовете за автомобилния сектор), и поискаха от Комисията да преразгледа изчисленията си. По-специално, по време на консултациите с органите на трети държави една от заинтересованите страни посочи техническа грешка при изчисляването. Друга заинтересована страна посочи конкретен изчислителен проблем или предложи малко по-различно разпределение между двете категории на продукта, което отразява по-добре нейната ситуация по отношение на обемите по разпределените конкретно за държавата тарифни квоти, като се има предвид съпоставителният сценарий в този случай, а именно как щяха да бъдат разпределени тарифните квоти, ако Обединеното кралство не беше част от митническата територия